આ સ્પર્ધા બાબતે ભારતીય જનતા પક્ષે વિરોધ નોંધાવ્યો અને કહ્યું કે તેના થકી આદિવાસી સંસ્કૃતિ દૂષિત થઈ છે અને સાંથાલી મહિલાઓની ગરિમા પણ ઘટી છે. અલબત્ત, આ બધો હોબાળો સ્પર્ધા યોજાઈ ગયા પછી શરૂ થયો, કેમ કે, અગાઉ કદાચ સ્પર્ધાના નામ પરથી તેનો ખ્યાલ નહીં આવ્યો હોય. આદિવાસીઓના બે મહાપુરુષો સિદો મુર્મૂ અને કાન્‍હૂ મુર્મૂના નામે ઓળખાતા આ મેળાનું આયોજન ઘણા વરસોથી થતું આવ્યું છે. અલબત્ત, મેળાની આયોજન સમિતિના એક સભ્ય કપૂરચન્‍દ્ર સાહાને પૂછવામાં આવતાં તેમણે એ બાબતે અજાણ હોવાનું જણાવેલું કે મેળામાં ચુંબનસ્પર્ધા દરેક વર્ષે યોજાય છે કે કેમ. પણ સ્થાનિક પ્રસાર માધ્યમોમાં આ સ્પર્ધાના સમાચારો પ્રસર્યા. ભારતીય જનતા પક્ષ દ્વારા એક પ્રેસ કોન્‍ફરન્‍સ બોલાવવામાં આવી અને આદિવાસી પરંપરા તેમજ મહિલાઓની ગરિમાને આવી સ્પર્ધાથી નુકસાન થતું હોવાનું જણાવ્યું. આવી સ્પર્ધાને પ્રોત્સાહન આપવા પાછળ ખ્રિસ્તી મિશનરીઓનો હાથ હોવાનું પણ તેમણે જણાવ્યું.